གཅེར་བུ་བ་ནི།རྒྱལ་བ་དམ་པའི་རྗེས་སུ་འབྲངས་པ་སྟེ།ཤེས་བྱ་ཐམས་ཅད་དོན་དགུར་འདོད་དེ།སྲོག་དང་།ཟག་པ་དང་།སྡོམ་པ་དང་།ངེས་པར་རྒ་བ་དང་།འཆིང་བ་དང་།ལས་དང་།སྡིག་པ་དང་།བསོད་ནམས་དང་།ཐར་པ་རྣམས་སོ།།དེ་ལ་སྲོག་ནི་བདག་ཡིན་ལ།སྐྱེས་བུ་རྣམས་ཀྱི་ལུས་ཀྱི་ཚད་ཇི་ལྟ་བ་བཞིན་དུ་ཡོད་པ་ངོ་བོ་རྟག་ལ་གནས་སྐབས་མི་རྟག་པའི་རང་བཞིན་ཅན་ཡིན་ནོ།།ཟག་པ་ནི།དགེ་བ་དང་མི་དགེ་བའི་ལས་རྣམས་ཡིན་ཏེ།དེའི་དབང་གིས་འཁོར་བར་ཟག་པར་བྱེད་པའི་ཕྱིར།སྡོམ་པ་ནི།ཟག་པ་འགོག་པར་བྱེད་པ་སྟེ།ལས་གསར་དུ་མི་གསོག་པའི་ཕྱིར་རོ།།ངེས་པར་རྒ་བ་ནི།སྐོམ་མི་འཐུང་བ་དང་།ལུས་གདུང་བ་སོགས་པའི་དཀའ་ཐུབ་ཀྱི་སྒོ་ནས་སྔོན་བསགས་པའི་ལས་རྣམས་ཟད་པར་བྱེད་པའོ།།འཆིང་བ་ནི་ལོག་པར་ལྟ་བའོ།།ལས་ནི་རྣམ་པ་བཞི་སྟེ།ཕྱིས་མྱོང་བར་འགྱུར་བ་དང་།མིང་དང་།རུས་དང་།ཚེའོ།།སྡིག་པ་ནི།ཆོས་མིན་པའོ།།བསོད་ནམས་ནི།ཆོས་སོ།།ཐར་པ་ནི་ལུས་གཅེར་བུ་དང་།ངག་མི་སྨྲ་བ་དང་།མེ་ལྔ་བརྟེན་པ་ལ་སོགས་པའི་དཀའ་ཐུབ་ཀྱི་སྤྱོད་པ་ལ་བརྟེན་ནས་སྔར་བྱས་ཀྱི་ལས་ཐམས་ཅད་ཟད་ཅིང་།ལས་གསར་དུ་མ་བསགས་པས་འཇིག་རྟེན་ཐམས་ཅད་ཀྱི་སྟེང་ན་འདུག་པའི་གནས་འཇིག་རྟེན་འདུས་པ་ཞེས་བྱ་བ་གདུགས་དཀར་པོ་གྱེན་ལ་བསླངས་པ་ལྟ་བུ་ཞོའམ་ཀུ་མུ་ཏ་ལྟར་དཀར་བ།ཚད་དཔག་ཚད་འབུམ་ཕྲག་ཞེ་ལྔ་ཡོད་པ།སྲོག་ཡོད་པས་དངོས་པོ་ཡིན་ཞིང་།འཁོར་བ་ལས་གྲོལ་བས་དངོས་པོ་མེད་པ་ཡང་ཡིན་པ་དེར་འགྲོ་སྟེ་གནས་དེ་ལ་ནི་ཐར་པ་ཞེས་བྱའོ།།དེ་སྐད་དུ་རྒྱལ་བ་དམ་པས།ཁ་བ་རྒྱ་སྤོས་མེ་ཏོག་དང་།།བ་ཞོ་བ་མོ་མུ་ཏིག་མདོག།གདུགས་དཀར་བཟུང་བའི་དབྱིབས་འདྲ་བ།།ཐར་པ་ཡིན་པར་རྒྱལ་བས་བཤད།།ཅེས་འབྱུང་ངོ་།།